CELEX: 62019CN0257
Language: mt
Date: 2019-03-26 00:00:00
Title: Kawża C-257/19: Rikors ippreżentat fis-26 ta’ Marzu 2019 — Il-Kummissjoni Ewropea vs L-Irlanda

17.6.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 206/31
            
         
      Rikors ippreżentat fis-26 ta’ Marzu 2019 — Il-Kummissjoni Ewropea vs L-Irlanda
      (Kawża C-257/19)
      (2019/C 206/36)
      Lingwa tal-kawża: l-Ingliż
      
         Partijiet
      
      
         Rikorrenti: Il-Kummissjoni Ewropea (rappreżentanti: S. L. Kalėda u N. Yerrell, aġenti)
      
         Konvenuta: L-Irlanda
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tiddikjara li billi ma pprovdietx għal korp investigattiv li huwa indipendenti, fl-organizzazzjoni tiegħu, fl-istruttura ġuridika tiegħu u fil-proċess tiegħu ta’ teħid ta’ deċiżjonijiet, minn kwalunkwe parti li l-interessi tagħha jistgħu jkunu inkompatibbli mal-kompitu assenjat lilu, l-Irlanda naqset milli twettaq l-obbligi tagħha taħt l-Artikolu 8(1) tad-Direttiva 2009/18/KE (1) tal-Parlament Ewropew u tal-Kunsill tat-23 ta’ April 2009 li tistabbilixxi l-prinċipji fundamentali li jirregolaw l-investigazzjoni ta’ aċċidenti fis-settur tat-trasport marittimu u li temenda d-Direttiv tal-Kunsill 1999/35/KE u d-Diriettiva 2002/59/KE tal-Parlament Ewropew u tal-Kunsill;
               
            
                  —
               
               
                  tikkundanna lill-Irlanda għall-ispejjeż.
               
            
         Motivi u argumenti prinċipali
      
      Skont l-Artikolu 8(1) tad-Direttiva 2009/18/KE, l-Istati Membri għandhom jiżguraw li l-investigazzjonijiet dwar is-sigurtà relatati mal-inċidenti marittimi jitwettqu taħt ir-responsabbiltà ta’ korp investigattiv permanenti u imparzjali. Sabiex titwettaq investigazzjoni dwar is-siġurtà b’mod imparzjali, l-Artikolu 8(1) jitlob li l-korp investigattiv ikun indipendenti, fl-organizzazzjoni tiegħu, fl-istruttura ġuridika tiegħu u fil-proċess tiegħu ta’ teħid ta’ deċiżjonijiet, minn kwalunkwe parti li l-interessi tagħha jistgħu jkunu inkompatibbli mal-kompitu assenjat lilu.
      Il-Kummissjoni tqis li dan ir-rekwiżit ma huwiex issodisfatt mill-Marine Casualty Investigation Board (il-Bord ta’ Investigazzjoni dwar l-Inċidenti Marittimi, l-Irlanda) stabbilit mill-Irlanda, peress li tnejn mill-ħames membri tiegħu għandhom ukoll responsabbiltajiet regolatorji u eżekuttivi ġenerali relatati mas-siġurtà marittima ta’ bastimenti li jtajru l-bandiera Irlandiża u mal-ispezzjonijiet dwar is-sigurtà fl-ibħra Irlandiżi.
      
         (1)  ĠU 2009, L 131, p. 114.